Regionshospital Nordjylland skal have ny lægefaglig direktør. Det bliver den nuværende ledende overlæge på Afdeling for Gynækologi, Gaviditet og Fødsel på Aalborg Universitetshospital, Thomas Larsen. Det oplyser Regionshospital Nordjylland i en pressemeddelelse. Thomas Larsen har de seneste år udover sit virke på Aalborg Universitetshospital også været formand for Dansk Selskab for Obstetrik og Gynækologi. - Det er en meget spændende udfordring, hvor jeg sammen med den øvrige direktion blandt andet kommer til at stå i spidsen for Regionshospitalets udvikling af det udadvendte hospital. Jeg er overbevist om, at det er en opgave, vi kan løse, når vi løfter i flok, og Regionshospital Nordjylland har en størrelse, hvor det er muligt at gøre det effektivt og overskueligt, siger den kommende lægefaglige direktør Thomas Larsen. Thomas Larsen tiltræder sin nye stilling den 1. marts. Har vil han sammen med den nuværende hopitalsdirektør, Henrik Larsen, og plejefaglig direktør, Charlotte Fuglesang, udgøre hospitalet ledelse, lede de 1.800 medarbejder, der er fordelt på Regionshopital Nordjyllands matrikler i Hjørring, Frederikshavn, Skagen og Brønderslev. Ansættelsen af Thomas Larsen er sket efter en længere proces med flere kvalificerede ansøgere til stillingen. - Det var en svær, men spændende proces at vælge blandt de meget kvalificerede ansøgere, men et enigt ansættelsesudvalg valgte at pege på Thomas Larsen. Vi har lagt vægt på at få en profil, der kan være med til at profilere hospitalet de kommende år, men som også har en betydelig indsigt i drift, fortæller hospitalsdirektør, Henrik Larsen.
Nuværende overlæge på Aalborg Universitetshospital bliver fra 1. marts ny lægefaglig direktør på Regionshospital Nordjylland.